১৯৭১ সালের ৩ ডিসেম্বর ভারতের ওপর আক্রমণ করে পাকিস্তান। তখন কলকাতায় ছিলেন ইন্দিরা। খবর পেয়েই বিমানে দিল্লি ফিরে আসেন। মাথুরের এখনও মনে পড়ে, গোটা উড়ান ভাবলেশহীন মুখে বসেছিলেন ‘‌ম্যাডাম’‌। যেন কিছুই হয়নি। এতটাই শক্ত ছিল তাঁর স্নায়ু। তবে এই ইন্দিরাই ঘাবড়ে গেছিলেন, ১৯৬৬ সালে যখন প্রথমবার প্রধানমন্ত্রীর দায়িত্ব নিয়েছিলেন। কী করবেন বুঝে উঠতে পারতেন না। দুশ্চিন্তা থেকে মাঝেমধ্যেই পেট খারাপ হতো। বছর দুয়েকের মধ্যেই পরিস্থিতি বদলে যায়। নিজের দপ্তরের পাশাপাশি গোটা দেশেই নিজের আধিপত্য কায়েম করে ফেলেন। ১৯৬৮ সালে রাজীব আর সোনিয়ার বিয়ে হয়। তার পরে সংসারের ভার সোনিয়ার হাতেই তুলে দেন ইন্দিরা। ‘‌বহুরানী’‌ ডাকতেন সোনিয়াকে। চাইতেন, সোনিয়া যাতে এদেশের আদব–কায়দা, রীতিনীতি দ্রুত রপ্ত করে নেন। তখন সময় পেলে বই পড়তেন ইন্দিরা। মূলত বিখ্যাত মানুষদের জীবনী। ১৯৭৭ সালে লোকসভা নির্বাচন হারার পরে একা হয়ে পড়েন। যে ম্যাডামের দাপটে মন্ত্রী থেকে আমলা, শিল্পপতি সবাই কাঁপত, সেই তিনি নাকি ভীষণ ধর্মভীরু ছিলেন। আর চরম সংস্কারি। আনন্দময়ী মায়ের দেওয়া রুদ্রাক্ষের মালা গলা–ছাড়া করতেন না। রোজ তাঁকে পুজো করতে দেখেননি মাথুর। তবে তাঁর একটা পুজোর ঘর ছিল। সেখানে অসংখ্য দেবদেবীর মূর্তি আর ছবি। মেঝেতে একটা মাদুর পাতা থাকত। সময় পেলে মাদুরে বসে প্রার্থনা করতেন। বেশ কয়েকবার তিরুপতি মন্দির আর বৈষ্ণোদেবী মন্দিরও গেছেন।